Põhimõttest - üks asi igas nädalas, sai täna kõik alguse. Algatuseks soojustasime ülemise korruse laepealse ära. Viisteist sentimeetrit soojustusvilla käis kokku odava gaasikütte ning majanduse tõusuga. Tänastes kitsastes oludes tundus asjalikum investeering reikadesse, klaasvillarullidesse ning kõige katteks õhukestesse tuuletõkkeplaatidesse.    Et minu ülesandeks oli vaid  forell rookida ning koos kartulitega ette valmistada, haaras mind mingil hetkel üüratu tegutsemiskirg ning võtsin ette töö "mitmeks laupäevaks ette". Nüüd on elutuba alates klaverist ja lõpetades plaadihoidjatega täiesti tagurpidi tõstetud. Klaver ja televiisor vahetasid kohad, diivan pööras ette teise külje ja tugitoolidest saab endiselt kogu alumist korrust jälgida. Mõnus sai.    Väike Notsu käis sõbrannaga teatris Memme Musi vaatamas ning proua Betti vasak külg sai samuti karvavahetuse  tuustidest puhastatud. Nüüd kannatab koera vaadata mõlemast küljest.